ΓΡΑΠΤΗ ΕΡΩΤΗΣΗ P-3361/00

υποβολή: Barbara Weiler (PSE) προς την Επιτροπή

(20 Οκτωβρίου 2000)

Θέμα: Άνιση μεταχείριση των καθηγητών μητρικής γλώσσας

Στο ομόσπονδο κρατίδιο της Έσσης οι καθηγητές μητρικής γλώσσας κατατάσσονται σε γενικές γραμμές σε χαμηλότερη βαθμίδα της δημόσιας μισθολογικής κλίμακας από ό,τι οι Γερμανοί συνάδελφοί τους.

1. Έχουν τα γερμανικά ομόσπονδα κρατίδια, κατά τη γνώμη της Επιτροπής, το δικαίωμα να κατατάσσουν τους καθηγητές μητρικής γλώσσας γενικότερα σε χαμηλότερη βαθμίδα από τους εξειδικευμένους καθηγητές που είναι επίσης ιδιωτικοίπάλληλοι;

2. Εάν ναι, θα μπορούσε η χαμηλή αυτή κατάταξη να δικαιολογηθεί ακόμα και σε περίπτωση που η απόκτηση πλήρους επάρκειας διδασκαλίας στη χώρα προέλευσης θα αποτελούσε ρητή προϋπόθεση για τη διδασκαλία μητρικής γλώσσας και που, επιπλέον, θα είχε πιστοποιηθεί η ατομική επάρκεια διδασκαλίας με αναγνώριση της ισοτιμίας;

3. Δεν θεωρεί άραγε η Επιτροπή ότι ο εν λόγω χειρισμός θίγει τα ακόλουθα δικαιώματα:

- το δικαίωμα ίσης μεταχείρισης (στην προκειμένη περίπτωση όσον αφορά την ιθαγένεια)"

- το δικαίωμα της ελεύθερης κυκλοφορίας"

- το δικαίωμα ίσου μισθού για ίσης αξίας εργασία;

Συμπληρωματική απάντηση της κ. Διαμαντοπούλου εξ ονόματος της Επιτροπής

(30 Μαΐου 2001)

Η Επιτροπή απευθύνθηκε εγγράφως στις γερμανικές αρχές το Νοέμβριο του 2000 καθώς και τον Ιανουάριο του 2001 ζητώντας περαιτέρω πληροφορίες σχετικά με το θέμα της αμοιβής και των συνθηκών των δασκάλων μητρικής γλώσσας στο ομόσπονδο κρατίδιο της Έσσης.

Οι γερμανικές αρχές έχουν πλέον απαντήσει και εξήγησαν ότι η αμοιβή όλων των δασκάλων καθορίζεται από δύο κριτήρια" την επάρκεια διδασκαλίας (πόσα μαθήματα είναι κατάλληλος ο δάσκαλος να διδάξει) και τον αριθμό των μαθημάτων που πραγματικά διδάσκει. Καθώς οι δάσκαλοι μητρικής γλώσσας διδάσκουν ένα μόνο μάθημα πληρώνονται λιγότερο από τους δασκάλους που διδάσκουν δύο ή περισσότερα μαθήματα. Η διαφορά μεταχείρισης μεταξύ δασκάλων μητρικής γλώσσας και άλλων δασκάλων (είτε Γερμανών είτε άλλης εθνικότητας) βασίζεται συνεπώς σε κριτήρια που δεν συνδέονται με την εθνικότητα και για το λόγο αυτό η Επιτροπή δεν θεωρεί ότι έρχονται σε αντίθεση με το κοινοτικό δίκαιο.

Ο αξιότιμος βουλευτής ρωτά αν θα ήταν αποδεκτό οι δάσκαλοι μητρικής γλώσσας να κατατάσσονται σε χαμηλότερη μισθολογική βαθμίδα ακόμη και αν απαιτούνταν ρητώς να έχουν πλήρη επάρκεια διδασκαλίας από το κράτος μέλος προέλευσης και αν είχε αναγνωριστεί επίσημα η επάρκεια διδασκαλίας από τις γερμανικές αρχές ως ισοδύναμη της γερμανικής επάρκειας.

Αν ένας δάσκαλος μητρικής γλώσσας είχε την πλήρη επάρκεια στο κράτος μέλος προέλευσής του να διδάσκει περισσότερα από ένα μαθήματα, τότε θα πληρούσε το ένα από τα δύο κριτήρια που θέτουν οι αρχές της Έσσης για να χρησιμοποιηθούν για μισθολογικούς σκοπούς και θα τοποθετούνταν στην αντίστοιχη μισθολογική κλίμακα. Η Επιτροπή θεωρεί ότι η αναγνώριση της ξένης επάρκειας διδασκαλίας των δασκάλων μητρικής γλώσσας από άλλα κράτη μέλη δεν αλλάζει το γεγονός ότι διδάσκουν ένα μόνο μάθημα και συνεπώς τοποθετούνται σε χαμηλότερη μισθολογική κλίμακα από τους δασκάλους (άλλης εθνικότητας) που διδάσκουν περισσότερα από ένα μαθήματα. Η Επιτροπή τονίζει ότι οι δάσκαλοι μητρικής γλώσσας δεν απαιτείται να έχουν επίσημα αναγνωρισμένη επάρκεια διδασκαλίας από τις γερμανικές αρχές προκειμένου να διδάξουν κάποια μητρική γλώσσα.

Για τους ανωτέρω λόγους, η Επιτροπή δεν θεωρεί ότι τα κριτήρια που χρησιμοποιούν οι αρχές της Έσσης για να τοποθετούν τους δασκάλους της μητρικής γλώσσας στη μισθολογική κλίμακα συνεπάγονται διακρίσεις λόγω εθνικότητας. Η αρχή της ίσης αμοιβής μεταξύ των διακινούμενων εργαζομένων και των εργαζομένων του κράτους μέλουςποδοχής εφαρμόζεται μόνον όταν κάνουν την ίδια δουλειά με ένα δάσκαλο που διδάσκει διάφορα μαθήματα. Τέλος, η Επιτροπή δεν θεωρεί ότι η τοποθέτηση των δασκάλων της μητρικής γλώσσας σε κατώτερη μισθολογική κλίμακα σε σύγκριση με τους δασκάλους που διδάσκουν περισσότερα μαθήματα αποτελεί παράβαση του δικαιώματος της ελεύθερης κυκλοφορίας, επειδή παρόλο που οι δάσκαλοι μητρικής γλώσσας αμείβονται λιγότερο από τους δασκάλους που διδάσκουν περισσότερα από ένα μαθήματα, είναι σε θέση να διδάξουν στη Γερμανία χωρίς να αναγνωριστεί επίσημα η επάρκεια διδασκαλίας τους. Δεν είναι συνεπώς απόλυτα σαφές, γενικά, ανπάρχει παρεμπόδιση του δικαιώματος της ελεύθερης κυκλοφορίας.